Vester Klitvejs Vejlav

**Formandens beretning for året 2019**

*Aflysningen af generalforsamlingen 2020*

Normalt skulle vi afholde generalforsamling pinselørdag, men Corona Virus kom i vejen. Vi kunne ikke være sikre på, at generalforsamlingen kunne gennemføres, og bestyrelsen besluttede derfor at aflyse generalforsamlingen og udskyde den til næste år, pinselørdag 2021. Udskydelsen af generalforsamlingen indebærer, at bestyrelsen fortsætter uændret med de poster, som vi har nu. Også medlemsbidraget fortsætter uændret.

Bestyrelsen har besluttet at udsende formandsberetningen og regnskabet for 2019 til medlemmerne. Der henvises i øvrigt til vejlavets hjemmeside, [www.vesterklitvej.dk](http://www.vesterklitvej.dk).

*Formandens beretning*

**Vejene**

Vejlavets 2 primære opgaver er vej og dræn inden for vejlavets område.

Vejene fik den sædvanlige tur op til pinsen på Vester Klitvej, Spættevej, Mellemklitvej og Ålehulsvej. Sjaggervej blev repareret med grus på et kort stykke.

Det sidste stykke (mod vest) af Vester Klitvej er anlagt med sveller. Dele af de gamle sveller begyndte at stikke op. Bestyrelsen valgte at udbedre vejen ved opfyldning med grus. En anden løsning med at fjerne svellerne viste sig at blive særdeles dyr. Den løsning, vi valgte, ser ud til at holde.

Vejene holdt sig nogenlunde og i august fik de en tur med vejhøvl. Normalt er det nok.

Regnen satte ind i efteråret og jeg fandt det nødvendigt i november måned at få vejene reparerede, da der var opstået dybe huller.

2019 blev alt i alt et år med større udgifter til vejene end sædvanligt.

**Drænene**

Med den megen regn kom der også problemer med drænledningerne. Jeg fik spulet disse for at få bedre træk, men det var ikke tilstrækkeligt. Vand stod højt i vores rensebrønde så kapaciteten i rørene var ikke stor nok. Værst var det på Vester Klitvej ved nr. 4 – 10. Der var ingen afløb ind i skoven. Over vinteren 2019 – 2020 blev det helt galt. Vi fik i det tidlige forår gravet den gamle drænledning op og fik bedre afløb. Det viste sig, at røret var næsten totalt stoppet 2 steder. På 2 uger var vandstanden sunket til det niveau, vi ønsker I dette område. Udgifterne hertil kommer på regnskabet for 2020.

Der er stadig vandproblemer i området Spættevej – Ålehulsvej samt på fællesarealet mellem Spættevej og Vester Klitvej mod Mellemklitvej. På vandsiden af Mellemklitvej har lodsejeren for egen regning fået gravet en grøft, der udmunder i klitten, hvor drænene i forvejen udmunder.

Der er ny opgave i dette område. Bestyrelsen overvejer, hvordan denne opgave skal løses, men det bliver en stor opgave, som vil være forbundet med store udgifter. Bestyrelsen forventer at fremkomme med et konkret forslag til behandling på generalforsamlingen 2021. Til den tid vil også erfaringerne fra den kommende vinter kunne indgå.

**Andre opgaver og initiativer**

Vejlavet vedligeholder gangstien til vandet fra Vester Klitvej (ved Hahns hus). Klipningen udføres for tiden af Janus fra Bindslev

Vi – og sikkert mange andre – konstaterede i vinterens løb, at stien var oversvømmet flere steder i sit forløb gennem klitten og var noget ufremkommelig. Vandet er nu væk, men stien er sine steder pløret og mudret. Der er ikke andet at gøre end at trampe en ny sti.

Bestyrelsen har arbejdet på et udkast til nye vedtægter. De eksisterende vedtægter trænger til en ansigtsopløftning blandt andet med bestemmelser om tegningsret, vedtægtsændringer m.v. Der foreslås ingen ændringer i de grundlæggende bestemmelser, herunder vejlavets formål og organisation. Vedtægtsrevisionen må vente til generalforsamlingen 2021.

**Opfordringer til medlemmerne**

Også i år opfordres grundejere, som har grund til grøfter med dræn, til at fjerne bevoksning, da enhver bevoksning er med til at stoppe vandets frie og hurtige løb.

Endvidere opfordres grundejerne til at fjerne træer, som hænger ud over vejen, og som er med til at skubbe vejen væk fra den egentlige befæstning med fare for drænrørene. Der kommer som bekendt også store biler, lastbiler og traktorer på vejene.

God pinse – selv om det bliver uden generalforsamling

Maj 2020

Henning Bak
Formand